b'\n_START_ARTICLE_\nJaakko Siev\xc3\xa4nen\n_START_PARAGRAPH_\nJaakko Siev\xc3\xa4nen (29. hein\xc3\xa4kuuta 1932 Renko \xe2\x88\x92 14. helmikuuta 2013 Helsinki) oli suomalainen taidemaalari. _NEWLINE_Siev\xc3\xa4nen opiskeli vuosina 1954\xe2\x88\x921957 Suomen taideakatemiassa ja jatkoi opintojaan Firenzess\xc3\xa4 1957-1958, samoin kuin Accademia di Belle Artissa Roomassa. Siev\xc3\xa4nen tunnetaan er\xc3\xa4\xc3\xa4n\xc3\xa4 Suomen ensimm\xc3\xa4isist\xc3\xa4 informalisteista, mutta my\xc3\xb6hemmin h\xc3\xa4nen ilmaisunsa kehittyi vaiheittain realistisempaan suuntaan. H\xc3\xa4nen varhaisissa teoksissaan olivat usein aiheena huonetilassa liikkuvat yksin\xc3\xa4iset ihmiset, sittemmin my\xc3\xb6s esimerkiksi sensuellit muotokuvat. Siev\xc3\xa4nen oli mukana perustamassa taiteilijaryhm\xc3\xa4 Maaliskuulaisia 1960-luvun alussa. Siev\xc3\xa4nen asui Helsingiss\xc3\xa4, mutta ty\xc3\xb6skenteli my\xc3\xb6s Italiassa. H\xc3\xa4n toimi Kuvataideakatemian rehtorina vuosina 1974\xe2\x88\x921983. Siev\xc3\xa4selle my\xc3\xb6nnettiin Pro Finlandia -palkinto vuonna 1991 ja vuonna 2000 h\xc3\xa4n oli Ars Fennica -ehdokkaana. Lis\xc3\xa4ksi h\xc3\xa4n oli Helsingin Juhlaviikkojen Vuoden taiteilija vuonna 1974. Professorin arvonimen Siev\xc3\xa4nen sai 2004 ja Kuvataideakatemian kunniatohtoriksi h\xc3\xa4net vihittiin 2006.'